Norsk sykkelrytter: - Jeg er rimelig forslått
Han var én av tre sykkelryttere som ble sendt til sykehus etter den stygge episoden som fant sted mellom Sandefjord og Larvik i ettermiddag. I tillegg slapp føreren av en offisiell motorsykkel unna med en skulder ut av ledd i en episode like før den voldsomme velten. - Jeg er rimelig forslått, men jeg tror jeg slapp unna med hjernerystelse, noen sting og skrubbsår, sier Morten Mørland etter å ha landet på hodet i nærmere 80 kilometer i timen.I høy hastighet måtte Mørland velge om han ville krasje inn i en gruppe andre ryttere, eller kjøre ut i grøfta onsdag ettermiddag. Han valgte det siste. Han fikk ikke med seg selve foranledningen til velten. - Jeg forsøkte å reise meg etter å ha gått i bakken, men var skikkelig dårlig og måtte bare sette meg igjen. Samtidig hørte jeg masse skriking og hyling, sier Mørland til VG Nett. Hylene kom etter alt å dømme fra spanske Fransisco Aramendia (Caja Rural). Han endte i en bekk og hadde ifølge vitner VG Nett har pratet med voldsomme smerter idet han ble kjørt av gårde i en ambulanse. - Ulykken var absolutt dramatisk. Det gikk veldig fort og jeg hørte bare at det smalt, før jeg lå der, sier Morten Mørland. - Har du opplevd lignende velt før? - Ja, jeg har vært involvert i noen velt etter hvert. Akkurat nå føles dette først og fremst bittert, siden jeg har trent frem mot Tour of Norway i hele år, sier 25-åringen.Dagens etappe, den første i rittet, startet i Sandefjord. Det var bare syklet rundt to mil da det smalt. Etappen ble avsluttet i Tønsberg. Tour of Norway er Norges største sykkelritt, og arrangeres 16. - 20. mai. Flere fremtredende syklister er med, deriblant norske Edvald Boasson Hagen, Alessandro Petacchi, David Millar, Johan van Summeren og Sep Vanmarcke. Rittet sendes på TV 2 i disse dager. PS! Edvald Boasson Hagen kjørte inn til 3.-plass på 1. etappe av sykkelrittet Tour of Norway onsdag. Etappen ble vunnet av svensken Jonas Ahlstrand fra Team Cycelcity. Lampres Alessandro Petacchi tok 2.-plassen.
Her ligger den norske sykkelrytteren Morten Mørland (25) til observasjon på sykehus etter dagens voldsomme velt i Tour of Norway.